**INFORMATĪVAIS ZIŅOJUMS**

**„Par nacionālā līdzfinansējuma apjomu Teritoriālās sadarbības programmai ESPON 2020”**

1. **ES tiesību akta projekta/izskatāmā jautājuma īss apraksts**

 2011.gada 6.oktobrī Eiropas Komisija (turpmāk – EK) ir publicējusi Eiropas Parlamenta un Padomes regulas projektu (turpmāk – regulas projekts) par īpašiem noteikumiem par atbalstu no Eiropas Reģionālās attīstības fonda saistībā ar Eiropas Teritoriālās sadarbības (turpmāk – ETS) mērķi.

 Regulas projekts paredz īpašus noteikumus Eiropas Reģionālās attīstības fonda (turpmāk – ERAF) atbalstam attiecībā uz ETS mērķi 2014.-2020.gada plānošanas periodā, nosakot ETS mērķa sadarbības elementus, teritoriālā pārklājuma un finansēšanas nosacījumus, tematisko koncentrāciju un kopējo indikatoru sistēmu, kā arī ietver programmēšanas, vadības, uzraudzības un kontroles aspektus.

 Latvija šobrīd aktīvi piedalās ETS programmu periodam no 2014.-2020.gadam izstrādē, tajā skaitā, ESPON (*European Observation Network for Territorial Development and Cohesion*) programmas izstrādē.

2012.gadā ESPON programmas Koordinācijas nodaļa *(Coordination Unit)* Vadošās iestādes (*Managing Authority*) vārdā uzsāka diskusiju par ESPON programmas darbības uzlabošanu, izveidojot dalībvalstu apvienoto darba grupu. Darba grupa sagatavoja ziņojumu par programmas darbības problēmām un nonāca pie secinājuma, ka nepieciešams pārskatīt ESPON finansēšanas mehānismu, kas šajā plānošanas periodā darbojās pēc grantu līgumu principa. Par šo principu neapmierinātību izteica visas valstis, kas ir piedalījušās ESPON projektos, tajā skaitā Latvija.

Dalībvalstis ar ESPON Koordinācijas nodaļu un Vadošo iestādi ir vienojušās par programmas struktūru un apsaimniekošanas modeli, kas paredz izveidot jaunu mehānismu nākamā perioda finansējuma apsaimniekošanai – *European Grouping for Territorial Cooperation* (EGTC) kā vienīgo labuma guvēju. Saskaņā ar Luksemburgas likumdošanu un ņemot vērā Struktūrfondu regulas, EGTC dalībnieki uzņemas atbildību par finansējuma līguma izpildi, tāpēc dalībvalstīm būtu jāatbalsta EGTC un jāuzņemas daļa atbildības. EGTC veidos 4 pārstāvji (1 no Luksemburgas un 3 Beļģijas – pa vienam no katra reģiona) un tā būs atbildīga par pirmā līmeņa finanšu kontroles un audita laikā konstatētajām neattiecināmajām izmaksām. Tā kā EGTC pašai nav sava finansējuma, tiks veidots riska atbildības fondu (*Liability fund*) kurā dalībvalstis veiks iemaksas, izmantojot proporcionalitātes principu. Uzraudzības Komiteja, tāpat kā līdz šim, pieņems visus lēmumus un strādās ar stratēģiskiem jautājumiem.

 Lai sagatavotos nākamajam programmēšanas periodam šobrīd turpinās diskusijas par darbības programmas, grantu līguma, kā arī *liability agreement* precizēšanu, ko EGTC slēgs ar visām 32 programmas dalībvalstīm. Tāpat vēl nav panākta vienošanās par EGTC statūtu gala redakciju, kas būs saistoša tikai EGTC dalībniekiem.

2013.gadā *Eiropas Komisijas* *Reģionu politikas un pilsētpolitikas ģenerāldirektorāts* nāca klajā ar paziņojumu, ka ESPON 2020 programmas ERAF līdzfinansējums salīdzinājumā ar esošo periodu ir palielināts par 20%, kopā sastādot 41,3 miljonus *euro*. Vadošā iestāde piedāvāja saglabāt esošo finansēšanas modeli – 25% dalībvalstu iemaksas pret 75% ERAF finansējuma daļu.

Kopš 2013.gada intensīvākās diskusijas starp dalībvalstīm notiek par ESPON 2020 programmas nacionālā līdzfinansējuma daļu, ko katra dalībvalsts atvēlēs konkrētajai programmai.Liela daļa dalībvalstu, tajā skaitā arī Latvija, ņemot vērā valstu stingro fiskālo disciplīnu, iestājas par labu minimālajai regulā noteiktajai likmei – 15%, bet kopējais valstu viedoklis ir būtiski nepalielināt iemaksu apjomu salīdzinājumā ar ESPON 2013 programmu.

Ņemot vērā dalībvalstu nostāju par iespējamo līdzfinansējumu, Vadošā iestāde ir izsūtījusi vēstules visu dalībvalstu ģenerāldirektoriem ar kompromisa piedāvājumu programmas finansēšanai, **piedāvājot nacionālā līdzfinansējuma daļu 20% pret 80% ERAF finansējuma.**

Šis kompromisa piedāvājums, ņemot vērā maksimālo pieļaujamo tehniskās palīdzības apjomu 6% apmērā, ir pamatots ar minimālajām programmas apsaimniekošanas un uzraudzības izmaksām, kas ļaus saglabāt tādu pašu projektu un publikāciju daudzumu kā ESPON 2013 programmā.

1. **Latvijas Republikas pozīcija**

Latvija jau ir atbalstījusi:

1. ESPON Uzraudzības komitejas vadošās lomas saglabāšanu programmas apsaimniekošanā, ieviešot tam nepieciešamās procedūras (daudzgadu un ikgadējo darba plānu, ziņošanas kārtības noteikumu apstiprināšana), kā arī, iesaistot Uzraudzības komitejas pārstāvjus, Projektu atbalsta grupās, kas tiks veidotas lielākajiem un nozīmīgākajiem projektiem.
2. EGTC kā vienīgā saņēmēja (*single beneficiary*) institūcijas izveidošanu, kas sākotnēji sastāv no Luksemburgas un Beļģijas (pārstāvēta ar trīs reģioniem), kas ir finansiāli efektīva un ar ierobežotu dalībnieku skaitu, vienlaikus atbalstot principu, ka lēmumu pieņemšana joprojām ir ESPON Uzraudzības komitejas, ko veido visas 32 programmas dalībvalstis, funkcija.
3. Riska atbildības fonda izveidi ESPON programmai pēc 2013.gada, kur balstoties uz proporcionalitātes principu visas valstis iesaistās neattiecināmu un neatgūstamu izmaksu (kas rodas EGTC atbildības jomā) finansēšanā 2% apmērā no kopējā ESPON budžeta, un, kas tiek aprēķināts atbilstoši katras dalībvalsts individuālajam ieguldījumam darbības programmā.

Latvija nesaskata būtiskus riskus Vadošās iestādes piedāvātajā ESPON 2020 programmas finansējuma modelī.

Tāpat arī ir uzlabotā programmas pārvaldība un atvieglotie nosacījumi finansējuma saņemšanai, palielinās Latvijas zinātnisko institūciju iespējas piedalīties ESPON 2020 programmā kā partneriem un palielinās kopējos ieguvumi no programmas Latvijā.

Vides aizsardzības un reģionālās

attīstības ministrs E.Cilinskis

Vīza: Vides aizsardzības un reģionālās

attīstības ministrijas valsts sekretāra p.i. E.Turka

15.04.13. 10:34

726

K.Rasiņa 66016553

kristine.rasina@varam.gov.lv